РЕГЛАМЕНТ (ЕО) № 1236/2007 НА КОМИСИЯТА
от 22 октомври 2007 година
за изменение на Регламент (ЕО) № 1974/2006 с оглед прилагането на Регламент (ЕО) № 378/2007 на Съвета за доброволната модулация
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1698/2005 на Съвета от 20 септември 2005 година относно подпомагане на развитието на селските райони от Европейския земеделски фонд за развитие на селските райони (ЕЗФРСР) (1), и по-специално член 91 от него,
като взе предвид Регламент (ЕО) № 1782/2003 на Съвета от 29 септември 2003 година относно установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски производители и за изменение на регламенти (ЕИО) № 2019/93, (ЕО) № 1452/2001, (ЕО) № 1453/2001, (ЕО) № 1454/2001, (ЕО) № 1868/94, (ЕО) № 1251/1999, (ЕО) № 1254/1999, (ЕО) № 1673/2000, (ЕИО) № 2358/71 и (ЕО) № 2529/2001 (2) и по-специално член 155 от него,
като взе предвид Регламент (ЕО) № 378/2007 на Съвета от 27 март 2007 година за утвърждаване на правила за доброволна модулация на преки плащания, предвидена в Регламент (ЕО) № 1782/2003 за установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски производители, и за изменение на Регламент (ЕО) № 1290/2005 (3), и по-специално член 6, буква б) от него,
като има предвид, че:
(1)
Член 1 от Регламент (ЕО) № 378/2007 предвижда, че държавите-членки, които, при влизането му в сила, прилагат системата на допълнително намаление на директните плащания, посочена в член 1 от Регламент (ЕО) № 1655/2004 на Комисията от 22 септември 2004 година за определяне на правила за прехода от избираемата система за модулация, установена от член 4 от Регламент (ЕО) № 1259/1999 на Съвета към задължителната система за модулация, установена от Регламент (ЕО) № 1782/2003 на Съвета (4), или, на които е била предоставена възможност за предвидената в член 70, параграф 4а от Регламент (ЕО) № 1698/2005 дерогация от изискването за финансиране на помощта от Общността, могат да приложат, през периода 2007-2012 г. намаление, наричано „доброволна модулация“, по отношение на всички суми от директни плащания по смисъла на член 2, буква г) от Регламент (ЕО) № 1782/2003, отпуснати на тяхна територия през дадена календарна година по смисъла на член 2, буква д) от цитирания регламент.
(2)
Нетните суми, получени в резултат на прилагането на доброволната модулация, са достъпни в държавата-членка, където са били осигурени, под формата на помощ от Общността за изпълнение на мерки по програмите за развитие на селските райони, финансирани от Европейския земеделски фонд за развитие на селските райони съгласно Регламент (ЕО) № 1698/2005 и регламентите за неговото прилагане, по-специално Регламент (ЕО) № 1974/2006 на Комисията от 15 декември 2006 година за определянето на подробни правила за прилагане на Регламент (ЕО) № 1698/2005 на Съвета относно подпомагане на развитието на селските райони от Европейския земеделски фонд за развитие на селските райони (ЕЗФРСР) (5).
(3)
Приложение II към Регламент (ЕО) № 1974/2006, съобразно което е изготвено съдържанието на програмите за развитие на селските райони, посочено в член 16 от Регламент (ЕО) № 1698/2005, съдържа в част А, точка 6, план за финансиране от две таблици, който следва да бъде изменен, за да могат държавите-членки, които прилагат доброволната модулация, да включат съответните суми.
(4)
Схемата на доброволна модулация, въведена с Регламент (ЕО) № 378/2007, заменя правилата, утвърдени от Регламент (ЕО) № 1655/2004, който следва да бъде отменен.
(5)
Необходимо е обаче да бъде продължено поддържането на възможността за използването на сумите, удържани съгласно схемата за доброволна модулация, предходно установена от член 4 от Регламент (ЕО) № 1259/1999 на Съвета от 17 май 1999 година за създаване на общи правила за схеми за пряко подпомагане в рамките на Общата селскостопанска политика (6).
(6)
Мерките, предвидени в настоящия регламент, са в съответствие със становището на Комитета за развитие на селските райони, на Управителния комитет по преките плащания и на Комитета по земеделските фондове,
ПРИЕ НАСТОЯЩИЯ РЕГЛАМЕНТ:
Член 1
В приложение II към Регламент (ЕО) № 1974/2006 част А се изменя, както следва:
1.
Таблицата, съдържаща се в точка 6.1, се заменя с таблицата, съдържаща се в приложението към настоящия регламент.
2.
Бележката под линия, отнасяща се към заглавието на таблицата към точка 6.2, се заменя със следния текст:
„(1)
Дотолкова, доколкото програмите за развитие на селските райони обхващат различни видове райони и размерът на съфинансирането от ЕЗФРСР е диференциран, таблица 6.2 трябва да се повтаря за всеки вид район и за сумите, получени в резултат от доброволната модулация: райони по цел „Конвергентност“, най-отдалечени райони и по-малките острови в Егейско море, други райони, суми, получени в резултат от доброволната модулация.“
Член 2
Регламент (ЕО) № 1655/2004 се отменя.
Въпреки това, държавите-членки продължават да прилагат членове 3, 4 и 5 от Регламент (ЕО) № 1655/2004 относно употребата на сумите, удържани съгласно член 1 от Регламент (ЕО) № 1655/2004, и член 4 от Регламент (ЕО) № 1259/1999.
Член 3
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 22 октомври 2007 година.